સ્ત્રી સ્વાતંત્ર્ય અને સ્ત્રી સુરક્ષાની વાતો સમાજમાં માત્ર ચર્ચાનો મુદ્દો ન રહેવો જોઇએ, એના આધારે લોકોની વિચારસરણી અને વર્તનમાં પણ પરિવર્તન આવવું જરૂરી છે. અમિતાભ બચ્ચનની ફિલ્મ પિંકને ખૂબ વાહવાહી મળી હતી, તેમાં અમિતાભ બચ્ચને ખૂબ સરસ વાક્ય કહ્યું છે, સમાજમાં સ્ત્રીઓની આસપાસ આઝાદીનો ખોટો ભ્રમ ઊભો કરવામાં આવ્યો છે. જ્યારે કોઇ સ્ત્રી ખરેખર એ આઝાદીનો ઉપયોગ કરી સ્વાવલંબી જીવન જીવવા જાય ત્યારે સમાજ પહેલી તક મળતાં જ તેના ચરિત્ર પર આંગળી ચીંધે છે. સ્વાવલંબી સ્ત્રીઓ સમાજને અને ખાસ પુરૂષોને મૂંઝવણમાં મૂકે છે. આવી સ્ત્રીઓની હિંમતને દાદ આપવાની જગ્યાએ લોકો તેમના માટે ખોટા અભિપ્રાયો બાંધે છે અને જ્યારે તેની સાથે કોઇ ખોટો વ્યવહાર કરે કે તરત જ તેના ચરિત્ર પર પ્રશ્નાર્થ મુકાઇ જાય છે.